ብኻልእ ወገን መሰረታውያን ነገራት ንምጉዕዓዝ እንተዘይኮይኑ ካብ ገጠር ናብ ከተማ ከምኡ'ውን ካብ ከተማ ናብ ገጠር ዝህሉ ምንቅስቓስ ደው ከም ዝብል ክግለጽ እንከሎ፡ ዋላ'ውን ሙሉእ ዕጽዋ ኣይሃሉ ሰባት ግን ንነብሶም ካብ መልከፍቲ እቲ ቫይረስ ንምሕላው ካብ ገዝኦም ክወጽኡ ከም ዘይብሎም መምርሒ ይህብ። ነዚ ንምሕጋዝ፡ ውሑዳት ዘይበሃሉ ውልቀሰባትን ሰብ ሃፍትን መንበሪ ገዝኦምን ሆቴላቶምን ንመወሸቢ ክከውን ንመንግስቲ ብፍቓዶም ሂቦም'ዮም። ገለ ትካላት ኢንዳስትርን ማሕበራዊ ትካላትን ብወገኖም፡ ማስክ፣ ፍራሽ፣ መጽረዪ ኢድ ኣልኮል፣ ዲስኢንፌክታንትን ለጊሶም። እዚ ኹሉ ቅድመ ምድላው ኣብ ዝተገብረሉ እዋን፡ ድሕሪ ሓደ ወርሕን ዓሰርተ መዓልትን ኣብ ትግራይ ፈላሞት ብኮሮናቫይረስ ዝተትሓዙ ኣርባዕተ ሰባት ተረኺቦም። እዚ ኣብ ዝተፈላለዩ ክፋላት ሕብረተሰብ ስንባደ ክፈጥር ከም ዝከኣለ ይግለጽ። ስለምንታይ?
